Pta-vrou skiet ‘rower’ tydens huisbraak doodArgieffoto: SAPD/Facebook Kapt. Coba Brits, woordvoerder van die polisie, het gesê die gesin was omstreeks 21:00 Sondagaand besig om aandete te eet toe die honde begin blaf het. “Die vrou se dogter het gaan kyk wat aangaan en is deur twee gewapende rowers oorval,” het Brits gesê. Die rowers het die dogter terug in die huis ingedwing en die gesin beveel om op die vloer te lê, terwyl hulle hul hande begin vasmaak het. “Die dogter kon daarin slaag om ongesiens weg te glip en haar ma se vuurwapen te gaan haal en vir haar te gee. Die ma het op een van die rowers geskiet en hy het neergeval. Die ander rower het teruggeskiet en die dogter is in haar rug gewond.” Volgens Brits is die gewonde rower op die toneel dood, terwyl sy makker met leë hande op die vlug geslaan het. “Die dogter is tans in ŉ stabiele toestand in die hospitaal,” het sy gesê. ŉ Vuurwapen waarvan die reeksnommer afgevyl is, is op die toneel gevind. ŉ Saak van huisbraak en poging tot moord word ondersoek. Brits het versoek dat die gesin se name nie nou bekendgemaak word nie.